Matovič, Igor, poslanec NR SR (2024-02-27):
Ďakujem pekne. Takže dovoľte, aby som zhrnul rozpravu, najmä teda by som chcel reagovať na posledné vystúpenie pána poslanca, myslím, že Ľupták sa volá, neviem, či zo SMER-u, alebo z HLAS-u. Keď teda tu hovoril, že nie je teda pravda, alebo snažil sa obhájiť tú asociálnu politiku strany SMER voči rodinám s deťmi počas tých osem rokov vlády, kedy vládli od roku 2012 do roku 2020, a obhajoval to tým, že však vlastne bola, bola pomaly deflácia a centrálne banky mali cieľ zvyšovať infláciu, drísty-žvísty, jednoducho jedno percento ročne ste pridávali v priemere rodinám s deťmi. Na hanbu. Zároveň sme mali za svojím názvom honosne napísané ´sociálna demokracia´. Pridať jedno percento ročne rodinám, to sa, to treba naozaj napísať, vytesať do kameňa, postaviť pomník asociálnej protirodinnej politike strany SMER, ktorú ste tu realizovali v rokoch 2012 až 2020. Ak by bola pravda, že vlastne vždy sa zvyšuje podporuje rodín len podľa inflácie, tak potom my sme nemali zvýšiť podporu na dieťa o 320 %, ale len o 20 %, koľko bola inflácia do konca decembra 2022. Čiže my sme neišli podľa toho, že koľko inflácia sa zvýši, toľko pridáme rodinám, ale pozreli sme sa, v akom zúboženom stave ste nechali prorodinnú politiku, ako trápne ste chceli, aby rodiny vyžili z 23 eur mesačne prídavkov na dieťa, alternatívne nejakých 46 eur prídavok na dieťa plus daňový bonus, a zvýšili sme podporu tak, ako si myslíme, že je pre rodinu správne. To, že vy teraz idete to rodinám zobrať, hoci ste sľúbili, že žiadne sociálne výhody rodinám alebo celkovo, že nebudete ľuďom brať, tak to je obrovská vaša hanba a cynizmus, a myslím si, že sa vám to sakramentsky vypomstí. Zobrať rodinám s deťmi niečo, na čo si zvykli, a to teda tých 200 eur na dieťa, verte tomu, že si výrazne zvykli aj mnohí vaši voliči, a možno odhadnem, že možno 60 % poberateľov tohto príspevku sa nachádza medzi vašimi voličmi a možno 40 medzi voličmi súčasnej opozície. Čiže keď im chcete takýmto spôsobom ublížiť, vaše rozhodnutie, ja som ich na to vopred upozorňoval pred voľbami, že tie voľby boli o tom, či si zvolia asociálov, pre ktorých rodina nie je hodnota, a práve preto počas osem rokov hojna rodiny nepodporovali vôbec, lebo potrebovali, mali iné priority. Lykožrút, ktorý teraz vedie schôdzu tejto Národnej rady, napríklad on mal prioritu tunelovať cez firmu svojej manželky slovenské lesy, rúbať to hlava-nehlava a zvýšiť obrat firmy svojej manželky, tuším z 5 miliónov ročne na 50 miliónov eur ročne. Tu končili peniaze, ktoré mali končiť v rodinných peňaženkách. Končili v peňaženke lykožrútovej manželky. Alebo váš ďalší kamarát, ktorý to tu bol? Gašpar, ktorého syna teraz chcete spraviť šéfa SIS. Ten dosadil za šéfa Policajného zboru istého Bödöra, ktorý vyberal nehanebne úplatky od poľnohospodárov za dotácie, ktoré mali nárokovateľné dotácie, on pekne vyberal pum-pum-pum-pum-pum desiatky miliónov eur úplatkov. Bez úplatku? Sa nepohol kvietok, nepohol list, nepohlo steblo trávy na tej roli. Od tých malých, drobných poľnohospodárov bez hanby a vy ste o tom vedeli a vy ste to kryli. Vaše vedenia politických strán o tom vedeli, lebo to bol systém vašej práce. Zase, vyberali peniaze, ktoré mali patriť niekomu inému. Doplácal kto na to? V tom prípade tí poľnohospodári, ale rovnako rodiny s deťmi. Že ste Dankovi a jeho Plavčanovi v pohode pritakávali, že 600 miliónov eur vytunelovať do rôznych schránkových firiem z peňazí určených na rozvoj vedy a výskumu? To boli opäť peniaze naše spoločné. To nebolo, že z cudzieho krv netečie. To boli naše spoločné prachy a takto vy ste k tomu pristupovali. Váš prezidentský kandidát? Ako? No škatuľka od šampanského Cristal, podotýkam s mäkkým i, tam vo vnútri 150-tisíc eur, on služobníček zvyknutý, že vybavovač, príde za ním teda niekto, že potrebuje, aby sa vybavil zákon tak, aby sa používala virtuálna registračná pokladňa. Peťko Pellegrini vybaví, zoberie 150-tisíc úplatok a následne sa objedná softvérik na virtuálnu registračnú pokladňu za 15,4 milióna eur z našich spoločných peňazí. Z peňazí tých rodín s deťmi, o ktoré ste ich okradli. Softvér, ktorý my sme potom následne dali naprogramovať de facto to isté, klon toho softvéru za 28-tisíc eur. A z tohto vagabunda vy idete urobiť prezidenta. Vy sa tu chcete postaviť, keď tu príde akože pán prezident. Áno, u vás normálne, lebo keď príde človek, ktorý dokáže softvér za 28-tisíc kúpiť v mene štátu za 15,4 milióna eur, tak akože podľa mňa vy by ste mali nosiť sombréra a tri sombréra naraz pred ním skladať dole, lebo teda to je vzor zlodejiny. Vzor skorumpovaného vagabunda, ktorý dnes predsedá Národnej rade a z ktorého chcete spraviť prezidenta. Čiže vy ste mali takéto priority a v tomto je ten obrovský rozdiel medzi nami. My sme nekradli a všetky peniaze sme dali rodinám s deťmi, dôchodcom a iným ľuďom, ktorí to potrebovali. A keď tu pán Ľupták hovoril niečo o tom, ako sme zvýšili teda verejný dlh, tak sme ho zvýšili o tri percentuálne body, zo 44 na 47 % hrubého domáceho produktu. Hovorím o čistom dlhu. To, že vy klamete vašich voličov a hovoríte silou-mocou o hrubom a nepoviete im, že rozdiel medzi čistým a hrubom je to, čo si štát požičia a neminie, že má to odložené v štátnej pokladnici, aby teda sa predzásobil na horšie časy, čo sme presne my urobili a čo konkrétne moje rozhodnutia ako ministra financií ušetrilo Slovenskej republike vzhľadom na to, že sme požičali 12 miliárd eur za nulapercentný úrok a požičali sme to vopred a následne skočili úroky na viac jako tri percentá. Takže som iba na tomto jednom rozhodnutí, na úrokoch, ušetril Slovenskej republike štyri miliardy eur. To vy vašim voličom nepoviete, lebo to by bolo príliš veľa pravdy a už by tú pravdu nezniesli, a zrazu by sa pýtali, a prečo vy ste nešetrili? Prečo vy ste teda rozumne nehospodárili s verejnými financiami? Vy im nehovoríte pravdu, že vy teraz ste si schválili na tri nasledujúce roky každý rok zadlženie, nové zadlženie, deficit verejných financií, sekeru, ktorú každý jeden rok vytvoríte, osem, osem, osem miliárd eur. Vy im nepoviete, že je to dvakrát viac, ako my sme mali deficit počas troch mimoriadne kritických rokov. Že my sme dokázali ufinancovať covid, Ukrajinu, energokrízu, všetko dokopy s priemerným deficitom štyri miliardy a vy ste si naplánovali do dobrých rokov osem. Vy im to nehovoríte, tým vašim voličom, lebo vy ich chcete udržiavať v nevedomosti, v klamstve a božechráň ich naučiť, ako vlastne verejné financie fungujú a v akom vlastne skutočnom stave sú, čo ste s nimi urobili vy, že ste počas krízy, kedy ste až jedno jediné šrotovné urobili za 50 miliónov eur. To bola kríza v roku 2009, že ste zvýšili dlh z 27% HDP na 47% HDP. V čistom dlhu hovorím. Tam sa pýtajte, kde ste urobili ten skok tých 20 percentuálnych bodov na dlhu, kde ste skoro teda vlastne na dvojnásobok zvýšili naše zadlženie. My sme počas mimoriadne ťažkých kríz zvýšili dlh o tri percentuálne body. Ešte raz. Zo 44 na 47. Tri zo 44 je koľko, sedem percent? Možno o sedem percent sme zvýšili dlh. Vy o 80 – 90% počas krízy, kde ste ľudom absolútne nepomohli, jedno posraté šrotovné ste im podhodili a mali vám za to tlieskať. Jednoducho my sme ukázali, že vieme hospodáriť s verejnými zdrojmi a vieme nájsť peniaze na to, aby sme zároveň spustili obrovskú doslova rodinnú revolúciu. Zaviesť tehotenský príspevok, kde matke ešte pred tým, jak sa jej narodí dieťa, cez 300 eur mesačne, v priemere vyplatíme 1 800 eur, je svetový unikát. Nenájdete takú krajinu, ktorá by takto bola ústretová finančne voči budúcim matkám. A to sme urobili len preto, lebo nekradneme. Dvesto eur na dieťa? Rekord v rámci Európskej únie. Neexistuje krajina, ktorá by prispievala na dieťa po finančnej stránke viac v pomere k priemernej mzde v Európe ako Slovensko. A vy túto výhodu slovenských rodín im idete ukradnúť. Bez hanby, keď sme vám dali minulý rok v máji, aby ste hlasovali, aby sa predĺžilo 200 eur na dieťa aj po 1. januári budúceho roku, ste hlasovali proti. Ani si to nepamätáte, lebo vám vaši predsedovia povedali, tento gombíček treba stlačiť, bude výplata, bude miesto na kandidátke, bude biznis, bude čokoľvek. Tie rodiny s deťmi vám boli ukradnuté. A ja teraz pevne verím, že vám rovnako nebudú ukradnuté matky s deťmi do 15 rokov. Navrhujeme symbolicky, aby ste im dali 100 eur. Odsúhlasili ste svojmu premiérovi, ministrom a podpredsedovi, podpredsedom vlády po päťtisíc eur mesačne, dajte matkám aspoň 100 eur. (Potlesk.)